b'\n_START_ARTICLE_\nJosip Kri\xc5\xbeaj (pevec)\n_START_SECTION_\n\xc5\xbdivljenje\n_START_PARAGRAPH_\nPetje je \xc5\xa1tudiral pri Mateju Hubadu in v M\xc3\xbcnchnu. Kariero je za\xc4\x8del na odru ljubljanske Opere v sezoni 1907/1908. Leta 1932 je od\xc5\xa1el v Zagreb, kjer je postal prvi basist in to ostal do upokojitve leta 1958. Vmes je nastopal tudi v Osijeku, Beogradu in Ljubljani. Gostoval je v Dresdenu, Bratislavi, Frankfurtu, Benetkah, Firencah, Rimu in na Dunaju. Odlikoval se je v basovskih vlogah Wagnerjevih oper. Izjemno priznanje mu je naklonil tudi skladatelj Richard Strauss, ko ga je ozna\xc4\x8dil za enega najbolj\xc5\xa1ih interpretov vloge barona Ochsa v svoji operi Kavalir z ro\xc5\xbeo. Leta 1964 je prejel za \xc5\xbeivljenjsko delo nagrado Vladimir Nazor. V svoji dolgoletni pevski karieri je upodobil 125 opernih likov._NEWLINE_Kri\xc5\xbeaj je imel velik in obse\xc5\xbeen glas, bil je zelo muzikalen in impresivna odrska pojava.'